Første del af byggeriet er toldkontor, speditørkontorer og chaufførfaciliteter, som vil stå færdigt allerede senere i 2007. Dertil kommer samtidig anlæggelse af interne veje og opmarchpladser på centerområdet. Told- og ServiceCenter Hirtshals opføres og drives i et samarbejde mellem Hirtshals Havn og Hirtshals Transportcenter. Hirtshals Transportcenter er etableret i et samarbejde mellem en gruppe af lokale investorer i Hirtshals og tegnes af direktør Fridi Magnusen. Centret bygges i etaper over de kommende to til tre år, og når centret står færdigt har de samlede investeringer været på i størrelsesorden 80 mio. kr. Den offentlige infrastruktur på centret er medfinansiering med 9 mio. kr. fra EU. Told- og Servicecenter Hirtshals kommer til at opfylde alle de krav som den professionelle erhvervschauffør stiller og samtidig vil det færdige center komme til at dække de behov som turister og andre rejsende har. På centret vil man finde: o Toldkontor o Speditørkontorer o Chaufførfaciliteter o Tankanlæg o Cafeteria o Kiosk o Vaskehal til lastbiler o Fragtcenter o Værksted Told- og ServiceCenter Hirtshals vil blive kendetegnet af kvalitet og en god arkitektur, der skal være med til at give den rejsende en oplevelse. På samme måde vil chauffører og transportører opleve et center, der er indrettet til at give en effektiv og hurtig service. Centret får internetbaserede informationssystemer med opdateret nyt om vejr- og vejsituationen samt færgetrafikken med videre. Et af Danmarks største trafikcentre Told- og ServiceCenter Hirtshals vil allerede fra Dag 1 blive et af Danmarks største trafikcentre. Alene i 2006 passerede 132.000 lastbiler Hirtshals Havn og trafikken vil stige yderligere over de kommende år når Color Line i 2007og 2008 øger kapaciteten med 190 procent med to nye superspeed færger, der samtidig korter en time af sejltiden til både Kristiansand og Larvik. Yderligere vil godstrafikken i Danmark blive fordoblet til 2020, og derfor er der ingen tvivl om at trafikken over Hirtshals vil blive intensiveret i de kommende år når trafikforhold og service er med til at give chauffører og transportører en effektiv og let tilgængelig transportløsning. - Med opførelsen af Told- og ServiceCenter Hirtshals er der taget endnu et meget væsentligt skridt i retning mod at gøre Hirtshals Havn til det logistikcenter, der forbinder godskorridorerne mellem Norge og Centraleuropa, pointerer adm. direktør Jens Kirketerp Jensen, Hirtshals Havn. Centret er klar til at tage imod de modulvogntog, der fra den første januar 2008 kommer til Hirtshals, når forsøgsordningen med de 25,25 meter lange lastbiler starter.

Opsummering:
Efter påske starter arbejdet med at opføre et Told- og Servicecenter på Hirtshals Havn med et samlet areal på mere end 80.000 kvadratmeter.